b'\n_START_ARTICLE_\nSabotinska cesta\n_START_PARAGRAPH_\nSabotinska cesta je bila zgrajena na osnovi Osimskih sporazumov, ki so bili podpisani 10. novembra 1975 in 6. \xc4\x8dlena sporazuma o pospe\xc5\xa1evanju gospodarskega sodelovanja, tako imenovanega Osimskega sporazuma, ki je bil podpisan 10. novembra 1983 v Osimu.\n_START_SECTION_\nOpis\n_START_PARAGRAPH_\nDanes imenovana Bri\xc5\xa1ka cesta je regionalna cesta \xc5\xa1t. 402, ki se za\xc4\x8dne v Solkanu, kjer se odcepi od danes glavne ceste \xc5\xa1t. 103, pre\xc4\x8dka So\xc4\x8do z velikim lo\xc4\x8dnim Solkanskim mostom, se v dveh serpentinah dvigne do dr\xc5\xbeavne meje na pobo\xc4\x8dju Sabotina in v nadaljevanju poteka v zaprtem koridorju preko italijanskega ozemlja. Dol\xc5\xbeina koridorja zna\xc5\xa1a 1600 m. Cesta je v tem delu zgrajena v vkopu in ima na obeh straneh 2 m visoko ograjo z vrati, ki jih vzdr\xc5\xbeujejo italijanski organi. Ta del ceste je namenjen izklju\xc4\x8dno tranzitnemu prometu in je ustavljanje na njej prepovedano, po tem odseku ne smejo voziti voja\xc5\xa1ka vozila. Prav tako je prepovedano fotografiranje._NEWLINE_Cesta dose\xc5\xbee dr\xc5\xbeavno mejo pred naseljem Podsabotin in v nadaljevanju poteka po dolini potoka Pevnica do Huma, kjer se priklju\xc4\x8di na starej\xc5\xa1e cestno omre\xc5\xbeje. Skupna dol\xc5\xbeina novogradnje oziroma rekonstrukcije je zna\xc5\xa1ala 7,6 km. Cesta je bila odprta junija 1985._NEWLINE_Re\xc5\xbeim obna\xc5\xa1anja na delu koridorja je dolo\xc4\x8dal Pravilnik o uporabi Sabotinske ceste, ki je bil objavljen v prilogi Uradnega lista \xc5\xa1t. 8 - Mednarodne pogodbe , dne 7. oktobra 1983.\n_START_SECTION_\nGradnja\n_START_PARAGRAPH_\nVe\xc4\x8d manj\xc5\xa1ih mejnih prehodov za obmejni promet v Brdih je imelo neustrezen urnik, ki je ljudem onemogo\xc4\x8dal normalno komuniciranje z mati\xc4\x8dno dr\xc5\xbeavo oziroma jih silil uporabljati precej dalj\xc5\xa1o pot po cesti preko Plav in naprej v Novo Gorico, kamor je ve\xc4\x8dina hodila v slu\xc5\xbebo._NEWLINE_Gradnja se je za\xc4\x8dela leta 1980 na odseku od meje z Italijo do Podsabotina. Spomladi leta 1982 so bila dela prekinjena zaradi pomanjkanja denarja. Gradnja se je nadaljevala aprila leta 1983. Pri zemeljskih delih je sodelovala tudi in\xc5\xbeenirska enota Jugoslovanske ljudske armade._NEWLINE_V sklopu gradnje ceste je bilo, poleg Solkanskega mostu, zgrajenih \xc5\xa1e 10 manj\xc5\xa1ih objektov za premostitev vodotokov, razpetine od 1 do 11 m, izkopanih ali nasutih ve bilo skoraj 400.000 m3 materialov._NEWLINE_Gradnjo sta financirali Jugoslavija in Italija, vsaka za svoj del ceste.'